1.1.13.Talbiet oħra għal parir tekniku

B’segwitu għal riżoluzzjoni mill-Parlament Ewropew bl-adozzjoni tal-IFRS 9, il-Kummissjoni f’Mejju 2017 talbet il-parir tekniku mogħti mill-EFRAG fuq ir-rekwiżiti tal-Istrumenti Finanzjarji tal-IFRS 9 dwar il-kontabbiltà għal strumenti ta’ ekwità minn perspettiva ta’ investiment fit-tul.

Fl-ewwel fażi, l-EFRAG kien mitlub jiġbor dejta kwantitattiva dwar il-livell attwali ta’ strumenti azzjonarji miżmuma minn investituri fuq terminu twil, il-klassifikazzjoni ta’ kontabilità tagħhom u l-effett potenzjali tar-rekwiżiti l-ġodda dwar l-imġiba tagħhom biex jiġi vvalutat jekk ir-rekwiżiti jistgħux jaffettwaw b’mod negattiv l-investiment fit-tul.

Fit-tieni fażi, l-EFRAG kien mistieden jiżviluppa analiżi ta’ alternattivi potenzjali għar-rekwiżiti ta’ nuqqas ta’ riċiklaġġ tal-IFRS 9 ta’ strumenti tal-ekwità mkejlin bil-valur ġust permezz ta’ introjtu ieħor komprensiv. L-EFRAG, f’Lulju 2017 nieda konsultazzjoni pubblika biex tiġbor dejta kwantitattiva u ikkummissjona reviżjoni tal-letteratura akkademika minn tim ta’ akkademiċi Ewropej. F’Jannar 2018 l-EFRAG ippubblika rapport dwar l-ewwel fażi tal-proġett.

1.1.14.Attivitajiet ta' riċerka

Is-suġġetti tax-xogħol ta’ riċerka tal-EFRAG intgħażlu filwaqt li tqiesu r-riżultati ta’ konsultazzjoni pubblika fl-2015. Il-konsultazzjoni pubblika pprovdiet tagħrif dwar il-prijoritajiet tar-riċerka fost il-kostitwenti Ewropej. L-EFRAG se joħroġ konsultazzjoni ta’ aġenda ta’ riċerka ġdida fit-tieni kwart tal-2018. L-EFRAG huwa impenjat bis-sħiħ għal riċerka bbażata fuq l-evidenza. Bħala parti mill-attivitajiet ta’ riċerka tiegħu, l-EFRAG ippubblika Studju dwar “Dynamic Risk Management - How do banks manage interest rate risk?” U Dokument ta' Diskussjoni “Goodwill Impairment Test: Can it be improved?”.

L-EFRAG għandu wkoll proġetti ta’ riċerka attivi dwar: tranżazzjonijiet apparti l-iskambji ta’ valur ugwali; il-kontabilità għal pjanijiet tal-pensjoni ibridi; u l-implikazzjonijiet tal-ambjent attwali tar-rata tal-imgħax.

3.2.Il-governanza, it-trasparenza u r-responsabbiltà pubblika

1.1.15.Riforma tal-governanza wara rakkomandazzjoni tar-rapport Maystadt

Ir-riforma tal-governanza tal-EFRAG, li ġiet implimentata fil-31 ta’ Ottubru 2014, żiedet il-leġittimità u r-rappreżentattività tal-organizzazzjoni, u wasslet għal proċess aktar koeżiv rigward il-parteċipazzjoni tal-UE fil-proċess għat-twaqqif ta' standards tal-IASB. Ir-riforma tal-governanza tlestiet f’Lulju 2016 bil-ħatra uffiċjali mill-Assemblea Ġenerali tal-EFRAG ta’ Jean-Paul Gauzès, eks-Membru tal-Parlament Ewropew, bħala President tal-Bord tal-EFRAG wara n-nomina tal-Kummissjoni u kif approvat mill-Parlament Ewropew u l-Kunsill.

L-ASE u l-BĊE għażlu li jkunu osservaturi uffiċjali bid-dritt tal-kelma fil-Bord tal-EFRAG. Il-kontribut tagħhom ġie kkunsidrat bir-reqqa biex jasal fil-pożizzjonijiet tal-EFRAG u dawn taw kontribut importanti għal analiżi tal-impatt tal-EFRAG l-aktar fil-qasam tal-istabbiltà finanzjarja.

Fl-2017, il-Bord tal-EFRAG wasal għall-konklużjonijiet kollha tiegħu abbażi ta’ kunsens, mingħajr ma kien hemm bżonn li jirrikorri għall-votazzjoni. Fl-2017, saret l-ewwel rotazzjoni tal-Bord tal-EFRAG u inħatar Bord ġdid. Fl-ispirtu tar-rapport Maystadt, inħoloq siġġu ta’ osservatur għal organizzazzjonijiet Ewropej li jirrappreżentaw investituri privati (“utenti aħħarija”).

Il-Bord tal-EFRAG iwettaq reviżjoni tal-prestazzjoni u l-effikaċja tal-membri tiegħu stess taħt is-sorveljanza tal-Assemblea Ġenerali tal-EFRAG fuq bażi annwali. Ir-reviżjoni tal-2017 kopriet taħlita ta’ kwistjonijiet strateġiċi, operattivi u ta’ governanza. Dan wera li kollox ma’ kollox, l-istruttura l-ġdida ta’ governanza ħadmet sew u rriżultat f’aktar kredibilità għall-organizzazzjoni. Ġew adottatidDiversi rakkomandazzjonijiet biex fil-ġejjieni l-effettività tal-attivitajiet tal-EFRAG tkompli titjieb.

L-EFRAG jippubblika reviżjoni annwali waqt li jipprovdu trasparenza sħiħa dwar il-governanza u l-istruttura finanzjarja tiegħu u l-attivitajiet prinċipali fis-sena kkonċernata. Ir-reviżjoni annwali tas-sena 2017 ġie ppubblikat fit-21 ta’ Marzu 2018.

R-Regoli Interni tal-EFRAG jistabbilixxu rekwiżiti dwar kunflitti ta’ interess u l-Bord tal-EFRAG għandu Politika dwar il-Kunflitti ta’ Interess tal-membri tal-Bord li hija ppubblikata fuq is-sit web tal-EFRAG. L-objettiv tal-politika huwa li jiżgura l-kredibilità tal-EFRAG bħala organizzazzjoni li taħdem fl-interess tal-pubbliku Ewropew. Il-politika hija maħsuba biex jiġu evitati sitwazzjonijiet fejn jistgħu jinħolqu kunflitti jew perċezzjonijiet ta’ kunflitti li jistgħu jirriżultaw f’deċiżjonijiet jew azzjonijiet li mhumiex fl-aħjar interess tal-pubbliku Ewropew inġenerali, jew, jagħtu l-perċezzjoni li l-EFRAG ikun aġixxa b’mod skorrett. Il-membri tal-Bord tal-EFRAG u l-persunal tal-EFRAG jiffirmaw dikjarazzjonijiet annwali.

Fl-aħħar nett saret verifika indipendenti dwar il-viżibbiltà u l-effettività tal-EFRAG matul it-tieni nofs tal-2017. Ir-rapport ippubblikat f’Marzu 2018 ipprovda il-perspettiva attwali dwar l-organizzazzjoni ta’ qawwiet u oqsma għal titjib. B’mod ġenerali, ir-rapport ikkonferma l-kwalità għolja tal-ħidma tal-EFRAG filwaqt li ssuġġerixxa l-viżibbiltà bħala wieħed mill-oqsma għal titjib kif ukoll il-ħtieġa li jingħaqdu fid-dibattitu usa’ dwar ir-rapportar korporattiv. L-implimentazzjoni tal-istrateġija ta’ komunikazzjoni tal-EFRAG, u tim ta’ komunikazzjoni taħt it-tmexxija tal-President tal-Bord tal-EFRAG, se jġibu magħhom progress addizzjonali fuq il-viżibilità u l-kredibilità tal-EFRAG.

1.1.16.Regoli dwar it-trasparenza

Sa mit-twaqqif tiegħu u wara r-riforma msemmija hawn fuq, l-EFRAG daħħal fis-seħħ proċess dovut trasparenti pubbliku li żviluppa aktar maż-żmien. Dan il-proċess dovut jippermetti lill-kostitwenti kollha Ewropej biex iressqu l-opinjonijiet tagħhom biex jiġu kkunsidrati mill-EFRAG, u jiżgura li titqies id-diversità ta’ mudelli kontabilistiċi u ekonomiċi fl-Ewropa, fl-istabbiliment tal-pożizzjonijiet tal-EFRAG. Dan kien essenzjali biex jiġi żgurat li l-Istandards tal-IFRS il-ġodda jwieġbu għall-ħtiġijiet tal-Ewropa.

Pereżempju, bħala parti mill-proċess dovut tiegħu, l-EFRAG 1) ippubblika abbozz ta’ pożizzjonijiet għall-konsultazzjoni pubblika, 2) wettaq testijiet fuq il-post u forom oħra ta’ analiżi tal-effetti, 3) organizza attivitajiet ta’ informazzjoni (li xi wħud minnhom huma partikolarment immirati lejn l-utenti tar-rapporti finanzjarji) u 4) wettaq stħarriġ speċjali.

L-EFRAG ikkontribwixxa wkoll għall-issettjar ta’ standards ibbażat fuq l-evidenza billi wettaq studji kwantitattivi li jinfurmaw id-diskussjoni dwar l-ittri ta’ kumment tal-EFRAG u l-pariri dwar l-approvazzjoni. Studji kwantitattivi gradwalment qed isiru parti iktar importanti mix-xogħol ta’ riċerka tal-EFRAG.